Uitspraak binnekort gelewer ná 5-jarige se ontvoering, moordAnovuyo Ndamase. Foto: ANA Die Wes-Kaapse hooggeregshof het Woensdag slotbetoë aangehoor in die verhoor van Bongani Dlamini, wat tereg staan op aanklagte van ontvoering, verkragting en moord op die vyfjarige Anovuyo Ndamase. Adv. Alta Collopy, die staatsaanklaer, het aan die hof gesê Dlamini se weergawe van gebeure was deurspek met teenstrydighede en onwaarskynlikhede en het aangevoer hy was ŉ swak en onoortuigende getuie. Sy het die hof versoek om hom skuldig te bevind op al die aanklagte. Anovuyo se erg ontbinde liggaam is op 5 Maart 2015 in ŉ vullissak agter ŉ huis in Khayelitsha in Kaapstad gevind, nadat sy ŉ paar dae vantevore weggeraak het. Sy het omstreeks 18:30 op 1 Maart weggeraak terwyl sy buite gespeel het. Haar kaal liggaam is saam met haar klere in die vullissak agter iemand se huis gevind, sowat drie huise vanaf die beskuldigde se huis. Kapt. Marius Joubert van die polisie se forensiese laboratorium het vroeër getuig ŉ groot hamer met Anovuyo se bloed op is agter Dlamini se bed gevind. Die hamer het DNS van beide Anovuyo en Dlamini op gehad. Bloedspatsels is ook teen Dlamini se kamermuur gevind en daar is later bevestig dat dit Anovuyo se bloed was. Die staat voer aan die hamer was die moordwapen en dat Anovuyo gesterf het weens ernstige trauma aan haar kop. Daar word ook aangevoer Anovuyo is verkrag voordat sy vermoor is. Dlamini het skuld op die aanklagte ontken en aan die hof gesê hy was die aand van 1 Maart op pad terug huis toe nadat hy by ŉ kroeg gekuier het, toe hy op ŉ groep inwoners afgekom het wat na die kind gesoek het. Hy het by die soekgeselskap aangesluit, maar is later huis toe toe hulle haar nie kon vind nie. Volgens Dlamini het hy die volgende oggend wakker geword en ŉ blou vullissak in sy kamer gekry met Anovuyo se lyk in. Hy beweer hy weet nie hoe die sak daar gekom het nie, maar vermoed iemand het by sy huis ingebreek en dit daar gesit terwyl hy geslaap het. Hy het ook beweer hy het ŉ bloederige toneel in sy stoorkamer aangetref, maar was bang hy word in hegtenis geneem as hy die saak by die polisie aanmeld. Dlamini het gesê hy het die sak met Anovuyo se liggaam agter ŉ buurman se huis gaan gooi en die bloed skoongemaak. Die liggaam is dae later gevind en Dlamini is dieselfde dag in hegtenis geneem. Adv. Bruce Morrison, Dlamini se regsverteenwoordiger, het aangevoer sy kliënt moet op al die aanklagte vrygespreek word, aangesien die staat “nie bo alle redelike twyfel kon bewys die beskuldigde was die ontvoerder of moordenaar nie”. Regter Ashley Binns-Ward het die saak tot 5 September uitgestel wanneer uitspraak gelewer sal word.